# Informasjon til pasient og besøkende om smitteisolering

# Hvorfor er pasienten isolert? Det er av og til nødvendig å isolere en pasient som har fått en infeksjon. Hensikten er å hindre at andre pasienter, besøkende eller ansatte får samme infeksjon. Det trenger ikke å bety at den som blir isolert er alvorlig syk, men at enkelte bakterier eller virus har lett for å spre seg. Dette kan skje gjennom dråper fra hoste, puss fra sår, avføring, urin eller blod, avhengig av hva slags infeksjon pasienten har. Små, usynlige mengder av slikt materiale kan finnes i pasientens nærhet og kan bringes videre i avdelingen. For å hindre smitteoverføring er det nødvendig med hjelp fra pasienten og besøkende.

## For deg som er pasient, er dette viktig:

1. Du må ikke forlate pasientrommet uten at det er avtalt med personalet. Dersom du får tillatelse til å forlate rommet, må du følge instrukser fra personalet.
2. Du må ikke løsne bandasjer eller berøre sår. Dersom det siver puss gjennom bandasjen, gi beskjed til personalet.
3. God håndhygiene er viktig. Vask alltid hendene etter toalettbesøk, etter bruk av bekken eller urinflaske. Utfør håndhygiene også før du spiser og før du forlater rommet.

## For deg som er på besøk, er dette viktig:

Personalet vil orientere deg om nødvendige forholdsregler før du går inn på pasientrommet:

* Vask eller desinfiser hendene før du går inn på rommet.
* Når du skal på besøk på rommet til pasienten må du ta på beskyttelsesutstyr dersom du får beskjed om dette av personalet.
* Hvis du ikke bruker beskyttelsesutstyr, kan du ikke oppholde deg på avdelingens eller sykehusets fellesareal eller besøke andre pasienter.
* Hvis du skal benytte beskyttelsesutstyr skal dette bare brukes inne på rommet.
* Det kan være nødvendig å redusere antall besøkende. Avtal med personalet.
* Du kan ta med ting inn til pasienten. Ting må ikke tas med ut av rommet uten tillatelse fra personalet.

1. Du bør ikke berøre bandasjer, sår, sengetøy og utstyr som kan inneholde smitteførende materiale.
2. Sitt ikke på sengekanten, men benytt stol ved sengen.
3. Vask eller desinfiser alltid hendene når du forlater rommet, også når du har brukt hansker. Beskyttelsesutstyr kastes etter bruk i avfall som hører til pasientrommet.